Au loc descinderi, vineri după-amiază, pe mai multe proprietăţi ale vicepreşedintelui Consiliului Judeţean Constanţa şi fost prefect, Claudiu Palaz.

Potrivit unor surse judiciare ar fi fost folosite nişte instalaţii artizanale, cu ajutorul cărora ar fi fost branşate la curentul electric mai multe beach baruri, care aparţin soţiei sale.

Aceleaşi surse precizează că neregulile constau în faptul că deşi sunt depuse actele la ENEL pentru branşamentul societăţilor comerciale de pe plajă, nu s-a aşteptat aprobarea acestora şi s-a realizat legarea la reţeaua electrică a locuinţei, aflată în apropiere.

După cum se ştie, societăţile comerciale trebuie să plătească mai mult pentru kilowaţii consumaţi, în comparaţie cu cei care folosesc curentul electric doar în scop casnic.

Deocamdată nimeni nu a fost pus sub acuzare. Cercetările se efectuează in rem. Sesizarea autorităţilor ar fi fost făcută chiar de furnizorul de energie electrică, ENEL.